༣གླིང་གེ་སར་དང་འབྲེལ་བའི་ཆོས་སྡེ་ཕྱོགས་སྒྲིག་གི་ལས་ཀ་ནི།སྤྱིར་བཏང་བའི་དཔེ་རྙིང་ཕྱོགས་སྒྲིག་གི་ལས་ཀ་གཞན་ལྟ་བུའི་ལས་སླ་བོ་ཞིག་ཡེ་ནས་མིན་པར།ཆོས་ཚན་འདི་རིགས་ནི་སྔ་རབས་ཀྱི་སྐྱེས་ཆེན་དག་གིས་དགོངས་བརྡ་སྙན་བརྒྱུད་དང་ཟབ་མོ་དག་སྣང་སོགས་ལས་ཕབ་པའི་བཀའ་གཏེར་བྱིན་རླབས་ཀྱི་ཚན་ཁ་ཆེ་ཞིང་།མ་དང་མཁའ་འགྲོའི་ཞལ་གསུང་གི་དྲོད་རླངས་མ་ཡལ་བའི་རིགས་ཡིན་པས།རང་བཞིན་གྱི་དཔེ་རྙིང་ཆོས་སྡེ་གཞན་དང་བསྡུར་ན་བཀའ་ཤིན་ཏུ་གཉན་ཞིང་རིན་ཐང་གཞན་ལས་ཆེ་བ།སོ་སོའི་སྐྱེ་བོ་རང་ག་བའི་བསམ་སྤྱོད་ཀྱི་ཡུལ་ལས་འདས་པ་ཤ་སྟག་ཡིན་ཕྱིར།དཔེར་ན།རྒྱལ་བའི་ལུང་གིས་ཟིན་ཅིང་མ་མཁའ་འགྲོ་བཀའ་སྲུང་ཆོས་སྐྱོང་གིས་གནང་བ་ཐོབ་པར་མ་ཟད།སྔ་འགྱུར་གཏེར་ཆེན་བརྒྱ་རྩའི་ཆོས་སྡེ་རེ་རེ་བཞིན་ཉམས་ལེན་དང་།དུས་གྲངས་རྟགས་གསུམ་གྱི་ཚད་རྫོགས་པའི་ཁམས་ཀོང་སྤྲུལ་ཡོན་ཏན་རྒྱ་མཚོ་ལྟ་བུའི་བཀའ་བབ་ཀྱི་ཆོས་བདག་ཁྱད་འཕགས་རེ་རེ་མ་ཡིན་ཕྱིན།འདི་རིགས་ལ་ཤེས་རློམ་དང་སྒེར་གཅོད་ཀྱིས་བཟོ་བཅོས་སླད་འཇུག་རྩ་བ་ནས་གཏོང་མི་རུང་བར་མ་ཟད།ད་དུང་འདི་རིགས་ཀྱི་ལས་ཀ་གཉེར་མཁན་ཞིག་ཡིན་ཕྱིན་ཐ་ན་ཡང་གླིང་རྗེ་གེ་སར་སྐྱེས་བུ་ཆེན་པོའི་སྲོག་དབང་བཀའ་གཏད་ཐོབ་ཅིང་།ཆོས་བཀའ་འདི་རིགས་ལ་དགའ་དད་གུས་གསུམ་གྱི་མོས་པ་ཆེ་བ་དང་།ལས་བརྩོན་དཔའ་སྤོབས་ཀྱི་ངར་ཤུགས་ལྡན་པ་རེ་ངེས་པར་ཡིན་དགོས།དེ་ནི་ཕྱོགས་གཅིག་ནས་བཤད་ན་བོད་ཀྱི་ཆོས་ལུགས་རིག་གནས་དོ་དམ་བྱེད་ཚུལ་གྱི་རྩ་བའི་གོམས་སྲོལ་ཚན་རིག་དང་མཐུན་པ་ཞིག་ཡིན་པར་མ་ཟད།ཕྱོགས་གཞན་ཞིག་ནས་བཤད་ན།སྔ་རབས་ཀྱི་རྩོམ་པ་པོ་དག་ལ་རང་རང་གི་ཐད་ནས་ཐུན་མོང་མ་ཡིན་པའི་ལུགས་སྲོལ་རེ་དང་དགོངས་བཞེད་རེ་ཡོད་སྲིད་པས།ང་ཚོ་ཕྱི་རབས་པས་མེས་པོ་གོང་མ་རྣམ་པའི་སྒེར་རྩོམ་གྱི་ཁེ་དབང་ལ་བརྩི་སྲུང་དང་གུས་འདུད་ཡོད་པའི་སྒོ་ནས་བསྡུ་ཉར་བྱེད་དགོས་པའི་འདུ་ཤེས་ཆགས་རྒྱུ་ནི་རྩ་གནད་གལ་ཆེན་ཡིན་པ་དང་།ལྷག་པར་དུ་དཔེ་ཚོགས་འདི་མེས་པོའི་ཕྱག་བཞེས་ལྟར་གླེགས་བམ་སྣ་འབྲིང་གི་ཚུལ་དུ་བསྒྲིགས་ཐུབ་སོང་ན་གནའ་དཔེའི་ཁྱད་ཆོས་ལྡན་ཞིང་།དགོས་པ་ཁྱད་པར་ཅན་ཡོད་ཚུལ་སོགས་ཀྱི་ཐུགས་རེ་ནན་མོ་ཡང་ཡང་བཏོན་པར་མ་ཟད།གླིང་གེ་སར་གྱི་དབང་ལུང་གི་མཛོད་ལ་མངའ་བརྙེས་པའི་རྫ་ཕུག་ཁང་མཁན་པོ་སྤོས་དར་མཆོག་ཆེད་དུ་གདན་ཞུས་ཏེ།སྨན་རྩིས་སློབ་གླིང་གི་དགེ་སློབ་སྤྱི་དང་།ལྷག་པར་དཔེ་ཚོགས་ལས་སྒྲུབ་མི་སྣ་ལ་ཆེད་དམིགས་ཀྱིས་གླིང་རྗེ་སྐྱེས་བུ་ཆེན་པོའི་སྲོག་གཏད་བཀའ་དབང་ཟབ་མོ་བསྐུར་དུ་བཅུག་པ་སོགས་ཇུས་གཞི་དང་གོ་རིམ་ཕུན་སུམ་ཚོགས་པའི་སྒོ་ནས།བོད་རབ་བྱུང༡༧པའི་ལྕགས་སྟག་ལོའི་བོད་ཀྱི་ཞོ་སྟོན་དུས་ཆེན་ཉིན་ནས་བཟུང་ལས་སྒྲུབ་པ་ཚོས་རང་རང་གི་ལས་ཞོར་དང་།སློབ་ཞོར་དུ་དཔེ་རྙིང་འཚོལ་སྡུད་དང་ཡིག་གཏགས་སོགས་དཔེ་སྒྲིག་ལས་གཞི་དངོས་སུ་མགོ་བརྩམས།དེང་ཐོག་རྒན་དམ་པ་མཛོད་ཚ་པས་གསུང་རྩོམ་སོ་སོའི་མཛད་མཁན་གྱི་སྐྱེས་ཆེན་རེ་རེ་དུས་རབས་ནམ་དང་ས་གནས་གང་ལ་འཁྲུངས་པའི་སྐོར་ལ་ཞིབ་འཇུག་གིས་ངོ་སྤྲོད་གནད་བསྡུས་དང་།དཔེ་ཚོགས་སྤྱི་ཁོག་གི་དཀར་ཆག་སྒྲིག་རིམ་གཏན་ཁེལ་གྱི་གཞི་བཟོ་བཞིན་པའི་སྐབས།ཆོས་ཟབ་ས་ན་ནག་པོ་བདུད་ཀྱང་ཟབ།།ཅེས་ཟེར་བའི་དཔེ་ལྟར།རྒན་དམ་པ་ཁོང་ལ་སྐུ་སྙུན་བཟློག་ཐབས་མེད་པ་ཞིག་གློ་བུར་ཐོག་བབས་བྱུང་བའི་ཚུལ་གནང་སྟེ།སྐུ་སྨན་རིམ་གྲོ་གང་གིས་ཀྱང་མ་ཕན་པར་མི་རིགས་སློབ་གསོའི་ལས་དོན་རླབས་ཆེན་དུ་མ་དང་།ལྷག་པར་གླིང་གེ་སར་མཆོད་སྒྲུབ་ཆོས་ཚན་ཕྱོགས་སྒྲིག་གི་མཛད་ཆེན་ཐད་ཐུགས་བཀོད་དང་ཞལ་ཆེམས་བཅས་རེ་ཞིག་ཕྱག་ལས་ཀྱི་སྐྱོང་མཚམས་བཞག་སྟེ་གཟུགས་སྐུའི་བཀོད་པ་ནང་གསལ་གཞོན་ནུ་བུམ་སྐུའི་ཀློང་དུ་འདས་པའི་ཚུལ་གནང་ཤོར་བ་ནི།ང་ཚོའི་དཔེ་ཚོགས་བསྡུ་རུབ་ཀྱི་བྱ་བའི་ཆག་སྒོ་རྐྱང་བ་ཙམ་མ་ཡིན་པར།བོད་ཀྱི་བཅུ་ཕྲག་རིག་གནས་སྤྱིའི་ལས་དོན་ལ་གསབ་ཐབས་མེད་པའི་གྱོང་གུད་ཅིག་རེད་སོང་མོད་བྱ་ཐབས་བྲལ།སྐབས་དེར་ང་ཚོ་ལ་དཔེ་རྙིང་སྡུད་སྒྲིག་གི་བྱ་བར་ཉམས་མྱོང་མེད་པ་སོགས་ཕྱོགས་མང་པོ་ཞིག་ནས་གནོན་ཤུགས་རབ་དང་རིམ་པ་ཞིག་ཐོབ་ཡོད་པ་ནི་སྨོས་མ་དགོས་མོད།འོན་ཀྱང་ང་ཚོས་བཤེས་གཉེན་དམ་པ་གང་གི་ཐུགས་དགོངས་རྫོགས་པའི་ཆེད་དུ་ལས་གཞི་འདིའི་མཇུག་ལེགས་པར་བསྐྱང་རྒྱུའི་དམ་བཅའ་སྙིང་ལ་བྲིས་པ་དང་།ཁྱད་པར་དུ་ལྷག་བསམ་གྱིས་ཐུགས་རྒྱུད་གང་བའི་སྨན་རམས་པ་ཚུལ་ཁྲིམས་དར་རྒྱས་ལགས་ཀྱིས་ཐུགས་ཁུར་རྒྱ་ཆེན་པོས་ལས་ཀ་འདིའི་ཐོག་མཐའ་བར་གསུམ་དུ་རྒྱབ་སྐྱོར་བླ་མེད་མཛད་པ་དང་།དེ་བཞིན་དུ་ཁུལ་གཙོ་གཞོན་པ་བསོད་ནམས་སྐྱིད་དང་།མང་ཚོགས་སྒྱུ་རྩལ་ཁང་གི་དབུ་གཙོ་ཚེ་རིང་སོགས་གླིང་གེ་སར་བྱ་བའི་འབྲེལ་ཡོད་མགོ་ཁྲིད་རྣམ་པས་ཀྱང་ཐུགས་ཁུར་ཆེན་པོས་དཔེ་ཚོགས་པར་སྐྲུན་གྱི་མ་དངུལ་དང་།པར་སྐྲུན་བྱ་བའི་ལས་རིམ་ཐད་རྒྱབ་སྐྱོར་གཙོ་བདག་མཛད་པའི་མཐུན་རྐྱེན་རོགས་ལྡན་འོག་ནས།ང་ཚོས་རང་ནུས་ཡོད་དགུས་སྔར་མུས་བཞིན་ས་ཕྱོགས་སོ་སོ་ནས་དཔེ་རྙིང་འཚོལ་སྡུད་བྱས་པ་དང་བསྟུན།གླིང་གེ་སར་གྱི་མཛད་པ་རྣམ་ཐར་ལ་ཐུགས་བློ་དཀར་བའི་རྫ་ཕུག་ཁང་མཁན་པོ་སྤོས་དར་ལགས་དང་།བོད་ལྗོངས་ཀྱི་རྒན་ཀརྨ་བདེ་ལེགས།སྡེ་དགེའི་མཁན་པོ་རབ་བརྟན་དགེ་ལེགས་ཕུན་ཚོགས།ཁྲོཾ་ཐལ་མཁན་པོ་འཇམ་དབྱངས་ཡོན་ཏན་རྒྱ་མཚོ།ཡུལ་ཤུལ་ཟུར་མང་ཀརྨ་ལྷ་དབང་སོགས་བོད་མདོ་དབུས་ཁམས་གསུམ་གྱི་མི་སྣ་ལྷག་བསམ་ཅན་སྐོར་ཞིག་གིས་ཀྱང་དཔེ་རྙིང་མཁོ་སྤྲོད་ཀྱི་རམ་འདེགས་ལ་བརྟེན།གླིང་གེ་སར་རྒྱལ་པོར་གསོལ་བ་འདེབས་པའི་སྐོར་དང་།སྒྲུབ་ཐབས་ལས་མཐའ་སྣ་ཚོགས།བསྟོད་བསྐུལ་སྣ་ཚོགས།གཞན་བོད་དམངས་ཁྲོད་དུ་འདོན་སྒྲོག་དང་ཁྱིམ་རྟེན་བྱས་ན་སྐུ་རིམ་གྱི་ཆོད་ཆེན་པོ་ལྡན་པར་བརྩི་བའི་སྒྲུང་སྐོར་བྱིན་ལྡན།རྫོགས་ཆེན་པདྨ་རིག་འཛིན་གྱིས་ཕབ་པའི་སྟག་གཟིག་ནོར་འགྱེད་དང་།རྫོགས་ཆེན་རྒྱལ་བླའི་མདའ་སྒྲུང་།གཞན་གླིང་ཚང་རྒྱལ་ཁྱིམ་ནས་ཐོན་པའི་དཔེ་རྙིང་གླིང་གེ་སར་ལ་བརྟེན་པའི་མོ་ཡིག་སོགས་མདོར་ན་སྔོན་གཤེགས་སྐྱེས་ཆེན་བརྒྱ་དང་ཉི་ཤུ་ལ་ཉེ་བའི་གསུང་རྩོམ།གླིང་གེ་སར་རིག་གནས་ཀྱི་དཀོར་མཛོད་ཆེན་པོར་སྔར་མེད་པའི་དཔྱད་གཞིའི་རིན་ཐང་གིས་ཕྱུག་པའི་དཔེ་ཚོགས་གཏེར་ཆེན་བུམ་བཟང་ལྟ་བུ་འདིའི་མ་གཞི་གྲུབ་ཐུབ་པ་ཡིན།